都門送杜樞院
作者：區仕衡
朝代：宋

paragraphs: 赫赫中興業，黼扆咨明輔。
鋒車召黄巖，端笏拜西府。
昔簉講筵班，倏接儀曹武。
庶幾進讜言，衮職萬一補。
璚琚厠珷玞，楩柟雜榛楛。
鏡幾祈聖哲，厦構謀梁柱。
云何夢傅時，而乃與噲伍。
指圖玩金甌，進箴驕玉斧。
旦夕尚逡巡，調劑竭肝腑。
志竟不可諧，潔身謝鵷羽。
道豈榮抽簪，思恒記銘釜。
公行且居東，衮歸謁朱戶。